# Historialliseen aikakauteen liittyvät kirjaston tapahtumat

Vuonna 2019 ilmestyneessä [opinnäytetyössä](https://www.theseus.fi/handle/10024/267500) on kirjastotapahtuman keinoin tuotu esiin tiettyä historiallista aikakautta. Tapahtumat on suunniteltu yleisiin kirjastoihin mahdollisimman laajalle asiakaskunnalle. Tapahtumia on kolme:

1. Jokilaaksojen aika 3000 – 800 eaa.
2. Antiikin Kreikan aika 800 – 43 eaa.
3. Antiikin Rooman aika 43 eaa. – 400 jaa.

Tapahtumassa on tarkoitus panna esille kaikki löytyvä aikakautena kirjoitettu kirjallisuus, olipa se tarinoita, runoja, filosofiaa, uskontoa tai hevosten hoitoa. Lisäksi esitellään mahdollisimman monipuolisesti aikakaudesta kertovaa myöhemmin kirjoitettua kirjallisuutta ja muuta aineistoa: historiankirjoja, elämäkertoja, aate-, uskonto- ja erikoisalojen historiaa, historiallisia romaaneja tai muuten aikakauden ilmiöistä kertovaa kaunokirjallisuutta, sarjakuvia ja elokuvia. Aikakauden kuvataidetta ja arkkitehtuuria tuodaan esille taidekuvakirjojen ja mahdollisesti julisteiden avulla, ja lasten ja nuorten osastolla on oma kirjaesittely lasten ja nuorten aineistosta. Esille pantavat historiatiivistelmät ja historialliset kartat antavat taustaa kirjallisuudelle, ja aikalaiskirjallisuuden kirjoittajien, ajattelijoiden ja puhujien kuvat elävöittävät historiaa ja tuovat sitä lähemmäs. Kirjaesittelystä tulee elämyksellinen tapahtuma, kun kirjasto koristellaan aikakauden teemalla ja henkilökunta pukeutuu aikakauden asuihin. Mahdollisuuksien mukaan voidaan järjestää ohjelmaa ja esityksiä, vinkata kirjoja tai myydä kahvilassa aikakauden ruokaa. Koulujen kanssa kannattaa tehdä yhteistyötä, järjestää koululaisten vierailuja tai mennä kouluihin tekemään kirjavinkkauksia ja mainostamaan tapahtumaa aikakauden asuissa.

Tapahtumamarkkinointi on yksi tapa markkinoida, ja sen kuuluu olla tavoitteellista ja osa muuta markkinointia. Markkinointiviestintä tarkoittaa viestintää, jonka tarkoitus on saada ihmiset toimimaan organisaation haluamalla tavalla, ja kirjaston markkinointiviestinnän tarkoitus on muistuttaa sivistyksen tärkeydestä, luoda positiivinen mielikuva kirjoista ja kirjastosta ja edistää lukemista. Kaikkien organisaation hyväksi toimivien ihmisten ja etenkin johtajien tulee sitoutua organisaation arvoihin, ja kaiken markkinoinnin tulee perustua niihin. Kirjaston tapahtumien tulee olla osa yhtenäistä markkinointistrategiaa ja perustua kirjaston arvoille, jotka ovat sivistys, etenkin kirjallinen sivistys, kirjat ja lukeminen.

Tapahtumien tavoite on lisätä yleissivistystä ja kiinnostusta historiasta, kulttuurista ja kirjallisuudesta, viestiä kulttuurin ja kehityksen tärkeydestä ja kirjallisuuden tärkeydestä kulttuurille ja kehitykselle kuvaamalla ihmiskunnan kehitystä ja tiedon kertymistä alusta lähtien, vahvistaa mielikuvaa kirjastosta ja kirjoista kiinnostavina ja jännittävinä, sekä opettavina että viihdyttävinä, ja lisätä klassikoiden, tietokirjojen tai minkä tahansa kirjojen lukemista.

Aikalaiskirjallisuutta on etsitty kirjallisuuden, filosofian ja uskontojen historiasta ja sitten haettu kaikista Suomen yleisistä kirjastoista. Myöhempi aikakaudesta kertova kirjallisuus on haettu Oulun kaupungin pääkirjastosta, esimerkkinä siitä millaisia sopivia kirjoja löytyy, ja ohjeessa on myös käytetyt hakusanat ja hyllypaikat. Opinnäytetyön tapahtumasuunnitelma sisältää sen oheismateriaalin, jota pidin kaikkein tärkeimpänä, eli historiatiivistelmät, linkit historiallisiin karttoihin, kirjailijoiden kuvat ja kirjallisuutta kuvaavia esittelytekstejä ja taulukoita. Lisäksi suunnitelmaan kuuluu suosituksia kirjojen ryhmittelystä ja oheismateriaalin sijoittelusta sekä ehdotuksia mahdollisten esitysten aiheista.

**Mäki, Pauliina** (2019): [*Historian aikakausiin liittyvät kirjaston tapahtumat*](https://www.theseus.fi/handle/10024/267500)*.* Opinnäytetyö. Oulun ammattikorkeakoulu

Julkaisun pysyvä osoite: [http://urn.fi/URN:NBN:fi:amk-2019123027971](http://urn.fi/URN%3ANBN%3Afi%3Aamk-2019123027971)